OBH 2339/2000.
Az állampolgári jogok országgyűlési biztosának jelentése
Előadó: Tomolák Katalin

	Az Alkotmány 2. § (1) bekezdésében deklarált jogállamiságból fakadó jogbiztonság elvéből levezethető tisztességes eljáráshoz való joggal összefüggésben visszásságot okoz, ha a közigazgatási szerv az előterjesztett kérelem alapján a törvényes határidőn belül nem teszi meg a szükséges intézkedéseket.
	Panaszos 2000.május 3-án kelt beadványában sérelmezte, hogy a Kormányzati Ellenőrzési Hivatalhoz február 14-én benyújtott kérelmére - melyben a Gyermek- és Ifjúsági Alapprogram gazdálkodása törvényességének vizsgálatát kérte - nem kapott választ.
	A Kormányzati Ellenőrzési Hivataltól kért tájékoztatás szerint a beadványt illetékességből áttették az Ifjúsági és Sportminisztérium közigazgatási államtitkárának. A hivatal hatásköréről, valamint az áttételről értesítést azonban csak megkeresésemet követően küldték meg a beadvány tevőnek.
	Az államigazgatási eljárás általános szabályairól szóló 1957. évi IV. törvény (Áe.) szerint ha az államigazgatási szerv megállapítja, hogy az ügyben nincs hatásköre, illetve illetékessége, az ügyet haladéktalanul átteszi a hatáskörrel, illetőleg illetékességgel rendelkező szervhez és erről egyidejűleg az ügyfelet értesíti.
	Az Áe. 15. § (1) bekezdése az elintézési határidőt 30 napban állapítja meg, mely rendelkezés az országos hatáskörű szervekre is irányadó.
	Az államigazgatási eljárás gyorsaságának követelménye az Alkotmány 2. §-ában deklarált jogállamiságból fakadó jogbiztonság követelményének részét képező tisztességes eljáráshoz való jogból ered. Ez az alapelv - mint alkotmányos követelmény - köti a közigazgatási szervet. Ezzel összefüggésben a közigazgatási szervek eljárásuk során kötelesek figyelembe venni az előírt ügyintézési határidőre vonatkozó rendelkezéseket és ennek megfelelően eljárni.
	Fentiek alapján megállapítottam, hogy az államigazgatási szerv eljárásának elhúzódásával az Alkotmány 2. § (1) bekezdésébe foglalt tisztességes eljáráshoz való joggal összefüggésben alkotmányos visszásságot okozott. Tekintettel azonban arra, hogy a visszásságot a Kormányzati Ellenőrzési Hivatal eljárásom során orvosolta, ajánlást nem teszek, de felhívom a Kormányzati Ellenőrzési Hivatal elnökének figyelmét a jogszabályoknak megfelelő eljárási rend betartatására.

Budapest, 2000. július 31.

Gönczöl Katalin